**Evaluering af projektugen uge 39. Bee-bot uge 39**

Teamets evaluering efter projektugen uge 39 i 2017-18.:

Projektet med Beebot har været spændende for eleverne, og de har været gennem de aktiviteter, som vi havde planlagt.

Vi fik i år stillet 2 x iPads kufferter (1+2) til rådighed hele ugen til 0. årg. Og det var rigtig godt og passede fint.

Vi har i alle 4 klasser arbejdet med nogenlunde de samme aktiviteter. Bee-Botmåtter, hjemmebyggede baner af forskellige ting/klodser, selvproducerede baner med: bogstaver, rim, sammensatte ord, stavelser, og tal samt kartonbaner i farver. Vi har også været kreative og klippet/tegnet/farvelagt egne Bee-bots samt fantasi Bee-bots. Desuden har eleverne selv lavet deres egne baner med instruktioner.

I år prøvede vi at lave egne små huse/garager ud af skotøjsæsker som vi malede/dekorerede og lavede små byer med - det var også en god aktivitet.

Vi havde ca. 7 Bee-bots til hver klasse dagligt og m/oplader station samt fået flere Måtter/baner til hver klasse. Det var rart at have sine ”egne ”Bee-Bot’s og baner til hele dagen, så vi ikke behøvede at dele som de forgående år. Det var langt nemmere at planlægge sin uge.

Vi har, som lærere, været rigtig meget PÅ, og det har været svært at nå rundt til hver enkelt elev. Projektet var ”mere under huden” hos os i år, da det har været gennemprøvet i 2 år. Men vi har alligevel følt os meget presset pga. manglende forberedelse, da vi også har skullet lave elevplaner klar til uge 39. Vi har dog afprøvet små nye ting som at lave små byer m/garager, nå at filme små sekvenser, fik taget lidt fotos, øvet ”selv at være en Bee-bots robot” m.m. - vi har følt os mere sikre i Bee-bot.

Den største udfordring har været, at vi har manglet hænder… Vi har i alle klasser elever der er udfordrende, umodne og kræver ekstra opmærksomhed og det er svært, at stå med en projektuge uden sin SFO-pædagog. I nogle af klasserne var der dog tildelt støttetimer og en studerende havde også lidt timer, men det ville være rigtig rart, hvis vi var 2 voksne på i sådan en uge, dels fordi det er en anderledes uge - det er en projektuge og dels, fordi vi har de mange krævende elever, det er ben hårdt at stå alene med.

Vi er glade for, at vores elever også har fået lidt af den alm. undervisning og at skoledagen blev reduceret til kl.13.35 hver dag. Det har fungeret rigtig fint og det var mere passende end sidste år. Vi startede skoledagen med 2 timers alm. undervisning med vores faste struktur på dagen med bogstavindlæring, Hop om bord, fandango og dagbog, herefter arbejde vi med Bee-bots, hvilket har fungeret godt for eleverne.

Vores målsætninger for eleverne med de 3 niveauer i Bikuberne holdt fint stik. Der var passende målsætninger til alle elever og eleverne syntes, at det var spændende om de kunne komme videre til et nyt niveau og se hvor langt de kunne nå på en uge.